KIRJALLINEN KYSYMYS E-2013/99 esittäjä(t): Antonio Tajani (PPE-DE) ja Enrico Ferri (PPE-DE) komissiolle. Italian lainsäädäntö julkisesta ja yksityisestä terveydenhuollosta rikkoo yhteisön säännöksiä kilpailusta ja palveluiden vapaasta tarjonnasta.



Virallinen lehti nro 170 E , 20/06/2000 s. 0137 - 0138



KIRJALLINEN KYSYMYS E-2013/99 esittäjä(t): Antonio Tajani (PPE-DE) ja Enrico Ferri (PPE-DE) komissiolle (9. marraskuuta 1999) Aihe: Italian lainsäädäntö julkisesta ja yksityisestä terveydenhuollosta rikkoo yhteisön säännöksiä kilpailusta ja palveluiden vapaasta tarjonnasta Kysymyksen esittäjien tietoon on tullut, että jotkin italialaisia yksityisiä terveydenhuollon laitoksia edustavat yhdistykset (SNUBALP, FIOSOP,URSAP) ovat esittäneet Euroopan komissiolle pyynnön, jotta tämä tarkistaisi, rikkooko Italian julkisia ja yksityisiä terveyspalveluita säätelevä lainsäädäntö yhteisön lainsäädäntöä kilpailusta ja palveluiden vapaasta tarjonnasta: - osapuolten edut menevät ristiin, ja paikalliset terveydenhuollon viranomaiset (ASL) käyttävät hallitsevaa asemaansa väärin päättämällä yksin markkinoiden sääntelystä, palveluiden tuottamisesta, kuluttamisesta, hankkimisesta ja maksamisesta (laki n:o 419, annettu 30. marraskuuta 1998 ja asetus n:o 229, annettu 19. kesäkuuta 1999) - terveyspalvelumarkkinat ovat pirstoutuneet ja ei-italialaisia terveyspalveluiden tarjoajia syrjitään. Viranomaiset päättävät hinnoista (hallituksen asetus, annettu 22. heinäkuuta 1996) ja ne ovat niin matalia, että muiden Euroopan unionin jäsenvaltioiden on mahdotonta esittää tarjous, joka olisi vielä taloudellisesti kannattava. Tiedämme kuitenkin, että terveyspalveluita ei ole suljettu vapaan kilpailun ulkopuolelle. Sekä tämän kysymyksen esittäjät että Italian kilpailu- ja markkinaviranomaiset 25. kesäkuuta 1998 ja 20. toukokuuta 1999 antamissaan lausunnoissa jakavat pyynnön esittäneiden järjestöjen tulkinnan asiasta. Kaiken tämän huomioon ottaen haluaisimme tietää, onko komissio ryhtynyt asianmukaisiin toimiin pyynnön suhteen, mitkä osastot ja virkamiehet ovat ottaneet asian hoitaakseen ja missä vaiheessa asian tutkiminen on. Mario Montin komission puolesta antama vastaus (23. marraskuuta 1999) On totta, että eräät yksityisiä italialaisia terveydenhuollon laitoksia edustavat yhdistykset tekivät tammikuussa 1999 kantelun komissiolle. Kantelun mukaan Italian julkista ja yksityistä terveydenhuoltoa koskeva lainsäädäntö rikkoo kilpailusääntöjä ja palvelujen tarjoamisen vapautta. Edellinen kilpailukomissaari vastasi Enrico Ferrille 6. huhtikuuta 1999 päivätyllä kirjeellä ja vahvisti, että komissio tekisi parhaansa tutkiakseen tämän tapauksen ja tehdäkseen mahdollisimman pian päätelmät siitä, onko edellä mainittua rikkomista tapahtunut. Koska kantelussa väitetään, että yhteisön lainsäädännön monia säännöksiä on rikottu, useat komission yksiköt käsittelevät asiaa yhteistyössä. Asian käsittelystä vastaavat erityisesti kilpailun ja sisämarkkinoiden pääosastot. Nämä yksiköt ovat jo aloittaneet kantelun alustavan arvioinnin kantelun tehneiden yhdistysten toimittamien tietojen pohjalta. Komission edustajien ja kantelun tehneiden yhdistysten asianajajan välillä on järjestetty tapaaminen. Kilpailun pääosasto on myös ottanut yhteyttä Italian kilpailuviranomaisiin lisätietojen saamiseksi. Italian hallitukselta pyydetään myöhemmin kanteluja koskevia huomioita. Komissio on siis kiinnittänyt ja kiinnittää myös jatkossa asianmukaista huomiota tähän kanteluun. Koska tutkinta on kesken eikä kantelijoille eikä Italian hallitukselle ole vielä ilmoitettu alustavista päätelmistä, komissio ei voi tässä yhteydessä ottaa kantaa siihen, ovatko Italian kyseinen lainsäädäntö ja määräykset yhteensopivia yhteisön lainsäädännön kanssa. Komissio ilmoittaa arvoisille parlamentinjäsenille lopullisista päätelmistään.